b'\n_START_ARTICLE_\nEdward Jenner\n_START_PARAGRAPH_\nEdward Jenner (17. toukokuuta 1749 \xe2\x80\x93 26. tammikuuta 1823) oli englantilainen l\xc3\xa4\xc3\xa4k\xc3\xa4ri, jolla oli vastaanotto Berkeleyn kyl\xc3\xa4ss\xc3\xa4 Gloucestershiress\xc3\xa4. H\xc3\xa4nt\xc3\xa4 pidet\xc3\xa4\xc3\xa4n rokotuksen uranuurtajana ja immunologian "is\xc3\xa4n\xc3\xa4".\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nJennerin is\xc3\xa4 oli Berkeleyn pappi, ja Jenner sai hyv\xc3\xa4n koulutuksen. H\xc3\xa4n meni 14-vuotiaana kahdeksaksi vuodeksi kirurgin oppiin Chipping Sodburyyn . Jenner jatkoi kirurgian ja anatomian opintoja St Georgen sairaalassa Lontoossa vuonna 1770. H\xc3\xa4n palasi kotiseudulle ja perusti l\xc3\xa4\xc3\xa4k\xc3\xa4rinvastaanoton vuonna 1772._NEWLINE_Jenner havaitsi, ett\xc3\xa4 tartuttamalla potilaaseen lehm\xc3\xa4rokko eli vaccinia voidaan suojautua isorokolta. 14. toukokuuta 1796 h\xc3\xa4n siirsi lehm\xc3\xa4rokon kahdeksanvuotiaaseen James Phipps -nimiseen poikaan otettuaan rokkoaineen karjatytt\xc3\xb6 Sarah Nelmesin k\xc3\xa4dess\xc3\xa4 olleesta lehm\xc3\xa4rokkorakkulasta.  N\xc3\xa4in vanhana kansanperinteen\xc3\xa4 tunnetusta suojautumistavasta muodostui er\xc3\xa4s nykyaikaisen l\xc3\xa4\xc3\xa4ketieteen t\xc3\xa4rkeimmist\xc3\xa4 keinoista taistella tautitartuntoja vastaan._NEWLINE_Kun Jenner esitti vuonna 1798 kokeidensa tulokset teoksessa Inquiry into the Causes and Effects of the Variolae Vaccinae, h\xc3\xa4net pid\xc3\xa4tettiin ensin taudin levitt\xc3\xa4misest\xc3\xa4, ennen kuin h\xc3\xa4nen keksint\xc3\xb6ns\xc3\xa4 arvo tajuttiin. Jennerin menetelm\xc3\xa4 otettiin k\xc3\xa4ytt\xc3\xb6\xc3\xb6n pian ymp\xc3\xa4ri maailmaa, muun muassa Suomessa jo vuonna 1802._NEWLINE_Jenner on haudattu Jennerien perheen hautaholviin Berkeleyn St Maryn kirkkoon.'